Nicolaus Copernico

Nicolaus Copernico (le 19 de februario 1473 in Torun, Prussia/Polonia – le 24 de maio 1543 in Frombork, Prussia/Polonia) esseva un mathematico e astronomo e le revivificator in tempores moderne del theoria heliocentric in le astronomia. Iste idea que le Sol, e non le Terra, es le centro del systema solar esseva originate per le greco ancian Aristarcho como Copernico mesme ha dicite.

Quando papa Leo 10 in 1514 incoragiava theologos e astronomos a contribuer pro fixar precisemente le pascha, Nicolaus Copernico esseva involvite in le labor de mesurar precisemente le annos e le menses secundo observationes de corpores celeste, a saper planetas. A ille tempore, le majoritate del sagios se inclinava verso le modello de Ptolemeo del universo con un Terra central immobile e le corpores celeste fixate per transparente spheras rotante. 

Via su observationes, Copernico poteva provar que un multitude de problemas e imprecisiones poteva esser solvite per juxtaponer le Terra con le altere planetas e placiar lo sur su proprie sphera (o orbita) circum le Sol que assi deveniva le "centro del mundo". Copernico elabora un documento, "Commentariolus" (Le parve commentario), in le qual ille argumenta pro su systema mundial heliocentric con stationari stellas fixe al ulterior.

Le modello de Copernico non es totalmente in accordo con le description del physica moderne de nostre systema solar. Plus tarde, Johannes Kepler provava que le planetas non seque orbitas circular exacte ma plus tosto elliptic circum le Sol.

Le modello de Copernico incontrava grande opposition. Su Commentariolus esseva introducite in le "Index librorum prohibitorum", le lista del ecclesia catholic roman de libros prohibite.

Le elemento copernicium es nominate secundo ille.

Categoria:Mathematicos
Categoria:Astronomos
Categoria:Gente polonese
Categoria:Gente german